KOMISSION ASETUS (EY) N:o 2675/94,

annettu 3 päivänä marraskuuta 1994,

tislattujen alkoholijuomien määritelmää, kuvausta ja esittelyä koskevista yksityiskohtaisista täytäntöönpanosäännöistä annetun asetuksen (ETY) N:o 1014/90 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tislattujen alkoholijuomien määritelmää, kuvausta ja esittelyä koskevista yleisistä säännöistä 29 päivänä toukokuuta 1989 annetun neuvoston asetuksen (ETY) N:o 1576/89(1), sellaisena kuin se on viimeksi muutettuna asetuksella (ETY) N:o 3280/92(2), ja erityisesti sen 1 artiklan 4 kohdan i alakohdan 2 alakohdan ja sen 6 artiklan 3 kohdan,

sekä katsoo, että

asetuksen (ETY) N:o 1576/89 5 artiklassa säädetään, että 1 artiklan 4 kohdassa tarkoitetut nimitykset varataan siinä määritellyille tislatuille alkoholijuomille, ja että niistä tislatuista alkoholijuomista, jotka eivät täytä 1 artiklan 4 kohdan vaatimuksia, ei voida käyttää kyseisessä kohdassa näille tuotteille säädettyjä nimityksiä ja niitä on kutsuttava "tislatuiksi alkoholijuomiksi" tai "alkoholeiksi",

olisi annettava tiettyjen tislattujen alkoholijuomien sekoitusten nimitystä koskevat erityiset säännökset, jotta varmistettaisiin terve kilpailu näiden sekoitusten ja asetuksessa (ETY) N:o 1576/89 määriteltyjen tislattujen alkoholijuomien kesken ja jotta kuluttajalle voitaisiin antaa asianmukaiset tiedot näiden sekoitusten luonteesta ja alkoholikoostumuksesta sekaannusten välttämiseksi; nämä erityiset säännökset täydentävät kuluttajalle myytäväksi tarkoitettujen elintarvikkeiden merkinnöistä annetussa neuvoston direktiivissä 79/112/ETY(3), sellaisena kuin se on viimeksi muutettuna komission direktiivillä 93/102/EY(4), sekä tiettyjen nesteiden pakkaamisesta valmispakkauksiin tilavuuden mukaan annetussa neuvoston direktiivissä 75/106/ETY(5), sellaisena kuin se on viimeksi muutettuna direktiivillä 89/676/ETY(6), säädettyjä velvoitteita,

olisi erityisesti suojeltava niiden alkoholijuomien mainetta ja laatutasoa, joilla on oikeus asetuksen (ETY) N:o 1576/89 1 artiklassa ja sen liitteessä II olevaan perinteiseen tai maantieteelliseen nimitykseen, kieltämällä mainitun nimityksen käyttö tislattujen alkoholijuomien sekoituksista,

olisi täydennettävä komission asetuksen 1014/90(7), sellaisena kuin se on viimeksi muutettuna asetuksella (ETY) N:o 3458/92(8), 4 artiklassa lueteltujen hedelmien nimien luetteloa lisäämällä siihen tiettyjen trooppisten hedelmien nimet Ranskan merentakaisissa departementeissa voimassa olevien perinteisten käytäntöjen huomioon ottamiseksi, ja

tässä asetuksessa säädetyt toimenpiteet ovat tislattuja alkoholijuomia käsittelevän täytäntöönpanokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 1014/90 seuraavasti:

1. Lisätään 4 artiklaan kolmas kohta seuraavasti:

"Ensimmäinen kohta koskee myös tuotteita, jotka on valmistettu Ranskan merentakaisilla alueilla ja merentakaisissa departementeissa seuraavista hedelmistä:

- banaani (Musa paradisiaca).

- passionhedelmä (Passiflora edulis).

- otaheiteomena (Spondias dulcis).

- mombinluumu (Spondias mombin)."

2. Lisätään 7 c artikla seuraavasti:

"7 c artikla

Kun jokin asetuksen (ETY) N:o 1576/89 9 artiklassa luetelluista tislatuista alkoholijuomista sekoitetaan:

- yhteen tai useampaan niistä tislatuista alkoholijuomista, jotka on määritelty tai joita ei ole määritelty asetuksen (ETY) N:o 1576/89 1 artiklan 4 kohdassa,ja/tai- yhteen tai useampaan maatalousperäiseen tisleeseen,myyntinimitystä "alkoholi" tai "tislattu alkoholijuoma" on käytettävä merkinnöissä ilman muita laatua koskevia mainintoja ja se on merkittävä näkyvään kohtaan helposti havaittavalla ja luettavalla tavalla.

Ensimmäistä kohtaa ei sovelleta tällaisesta sekoituksesta saadun tuotteen kuvaukseen ja esittelyyn, jos kyseinen tuote vastaa yhtä asetuksen (ETY) N:o 1576/89 1 artiklan 4 kohdassa säädetyistä määritelmistä ja jollei 7 b artiklasta muuta johdu.

Edellä tarkoitetuista sekoituksista saatujen tuotteiden merkinnöissä ja esittelyssä voidaan viitata yksinomaan jompaankumpaan asetuksen (ETY) N:o 1576/89 1 artiklan 4 kohdan yleisnimistä ja sen on oltava myyntinimityksen ulkopuolella mutta sen kanssa samassa kentässä olevassa kaikki alkoholiainesosat sisältävässä luettelossa, jossa on ilmoitettu kunkin tällaisen ainesosan osuus sekoituksessa, ja jota edeltää maininta "sekoittamalla saatu alkoholi", sanotun kuitenkaan rajoittamatta tislattujen alkoholijuomien ainesosien merkintää neuvoston direktiivin 79/112/ETY(*) mukaisesti. Kokonaisuus on esitettävä myyntinimityksen kirjainten kanssa yhdenmukaisin ja samantyyppisin ja -värisin kirjaimin. Niiden koko voi kuitenkin olla enintään puolet myyntinimityksen kirjainten koosta.

Kunkin alkoholiainesosan osuus on yhtä kuin kyseisen ainesosan puhtaan alkoholin tilavuuden osuus sekoituksen puhtaan alkoholin kokonaistilavuudesta. Se ilmaistaan tilavuusprosentteina käytettyjen tilavuuksien määrien mukaisessa alenevassa järjestyksessä.

(*) EYVL N:o L 33, 8.2.1979, s. 1."

2 artikla

Tätä asetusta ei sovelleta 1 artiklan 1 kohdassa tarkoitettuihin tuotteisiin, jotka on valmistettu tai joiden valmistaminen on aloitettu ennen sen voimaantulopäivää, ja jotka ovat tämän asetuksen julkaisupäivänä voimassa olevan lainsäädännön mukaisia.

Valmistuksella tarkoitetaan toimintoja, joiden tuloksena on pullotettu, päällysmerkinnöin varustettu ja kuluttajalle tarkoitettu tuote.

Jotta niitä tuotteita, joiden valmistus on aloitettu ennen tämän asetuksen voimaantulopäivää, voitaisiin pitää kaupan, toimijoiden on ilmoitettava toimivaltaiselle viranomaiselle edellä tarkoitettua päivämäärää seuraavan kuukauden kuluessa kyseisenä päivänä hallussaan pitämänsä määrät.

3 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 3 päivänä marraskuuta 1994.

Komission puolesta

René STEICHEN

Komission jäsen

(1) EYVL N:o L 160, 12.6.1989, s. 1

(2) EYVL N:o L 327, 13.11.1992, s. 3

(3) EYVL N:o L 33, 8.2.1979, s. 1

(4) EYVL N:o L 291, 25.11.1993, s. 14

(5) EYVL N:o L 42, 15.2.1975, s. 1

(6) EYVL N:o L 398, 30.12.1989, s. 18

(7) EYVL N:o L 105, 25.4.1990, s. 9

(8) EYVL N:o L 350, 1.12.1992, s. 59